Jakab, Elemér, poslanec NR SR (2019-04-05):
Vážený pán podpredseda parlamentu, vážené pani poslankyne, vážení páni poslanci, neexistuje žiadny racionálny dôvod, prečo by mal byť minister Árpád Érsek odvolaný zo svojej funkcie. (Reakcia z pléna.) Ďakujem. Stačí sa pozrieť na realitu posledných dvoch rokov a každému to musí byť jasné. 	Vo výstavbe je aktuálne šesť diaľničných úsekov, jeden privádzač a jedna križovatka. Spolu je rozostavaných približne 63 km diaľnic za takmer 2 mld. eur. K tomu treba prirátať ďalších zhruba 60 km diaľnic a rýchlostných ciest formou PPP. V tendroch na výstavbu nových úsekov je okolo 45 nových kilometrov diaľnic a rýchlostných ciest, ktoré by sa mali podpísať do konca tohto roku. V momente, keď sa tak stane, bude prekročený rekord a v jednom momente bude rozostavaných najviac diaľnic a rýchlostných ciest naraz. Dokonca aj keď odrátame problematický úsek D1 Lietavská Lúčka – Dubná Skala, stále bude v tomto aspekte súčasný minister patriť k tým, počas ktorého funkčného obdobia sa stavalo najviac. Možné je to iba vďaka tomu, že sa mu podarilo v maximálnej možnej miere využiť peniaze z európskych zdrojov a zároveň veľmi tvrdo rokoval s ministerstvom financií o dodatočných zdrojoch na výstavbu diaľnic a rýchlostných ciest. Ja viem, že niektoré úseky sa stavajú dlho a meškajú. Ale treba sa pozrieť, či minister problémy rieši, alebo ich spôsobuje. Chcem vám pripomenúť, že súčasný minister vyriešil problém na úseku Hubová – Ivachnová a obnovil výstavbu. Chcem vám pripomenúť, že súčasný minister vyriešil problémy pri výstavbe križovatky Triblavina a naštartoval výstavbu. Chcem vám pripomenúť, že súčasný minister vyriešil problémy pri výstavbe obchvatu Prešova a naštartoval výstavbu. A takto by sa dalo pokračovať aj ďalej. Ale ja si myslím, že vy nemáte záujem počúvať a objektívne hodnotiť reálnu prácu pána ministra, ale skúšate to tu robiť politiku. Lebo ak by ste to robili objektívne, museli by ste nahlas povedať, že rok 2018 bol pre Národnú diaľničnú spoločnosť rekordný, čo sa týka objemu zazmluvnených eurofondov. Z Operačného programu Integrovaná infraštruktúra 2014 – 2020 bol zazmluvnený rekordný počet projektov v sume 936 mil. eur. Ide o historicky najvyššiu sumu. To je, prosím pekne, reálny výsledok práce pána ministra. A aj preto je dnes eurofondový program na dopravu najúspešnejší v čerpaní peňazí spomedzi všetkých operačných programov. Ak by ste hodnotili prácu pána ministra objektívne, museli by ste povedať, že rok 2018 bol aj rok súťaží. Národná diaľničná spoločnosť vyhlásila súťaže na zhotoviteľov stavebných prác pre úseky R2 Kriváň – Mýtna, Mýtna – Lovinobaňa, Tomášovce, R2 Šaca – Košické Oľšany, pracuje sa na vyhotovení, na vyhodnotení súťaží na úseku R3 Tvrdošín – Nižná a prvá etapa severného obchvatu Prešova na R4. Práve prípravné a projekčné práce tvorili veľkú časť roboty, ktorú musel minister po príchode do rezortu urobiť a je jasné, že to zvládol na výbornú, pretože projekty sa pripravujú aj na Kysuciach, Orave, na severovýchode alebo na juhu Slovenska. Práve pri pohľade na mapu musí byť všetkým ľuďom na Slovensku jasné, že minister dopravy je skutočne objektívny a diaľnice a rýchlostné cesty stavia tam, kde ich je treba. Samozrejme, že veľa projekčných prác sa robí aj na juhu, pán kolega. Uznáme to. Ale viete, že prečo? Alebo prečo je to tak? Pretože na juh Slovenska sa v minulosti zabudlo. Projekty v tejto oblasti nie sú pripravené, cesty sa nestavali. Investori neprichádzali a ľudia odtiaľ skôr odchádzali, ako prichádzali, pán kolega. Preto máme dnes na juhu toľko najmenej rozvinutých regiónov, kde je problém stretnúť mladých ľudí. Ak sa to má niekedy zmeniť, musíme aj do týchto regiónov postaviť poriadne cesty. A ja nehovorím, že všetko ide podľa plánu, že všetky diaľnice sú postavené načas. Ale hovorím, že všetky kroky, ktoré minister Árpád Érsek urobil, veci pohli vpred a situáciu zlepšovali. Preto sú úplne scestné argumenty opozície, ktorá hovorí o tom, že ministra treba odvolať. Veľmi pekne vám ďakujem, že ste ma vypočuli. (Potlesk.)